Cele betreur misdaadsyfers, maar dankbaar dit ‘stabiliseer’Bheki Cele. Foto: @GovernmentZA/Twitter Die minister van polisie, genl. Bheki Cele, het Vrydagoggend die jaarlikse misdaadstatistiek in die parlement bekend gemaak, en dit dui op die stabilisering van misdaad in die algemeen. Landswyd het misdaad oor die algemeen met 2,1% gedaal, hoewel in sommige gebiede minder as in ander. Wat strategiese bestuur betref, het Cele gesê die stabilisering van die misdaadsituasie in die Wes-Kaap en Gauteng, sowel as die Oos-Kaap, beteken dat daar nou in daardie drie taai provinsies oorbeweeg word na normalisering, terwyl die land se ander misdaad-uitskieter, KwaZulu-Natal, nou gestabiliseer moet word. Die polisie het ’n nuwe misdaadafdeling geskep, naamlik geweldsmisdaad teen vroue en kinders, maar is nog besig om die data daarvoor te finaliseer sodat tendense in die toekoms gemeet en ’n teenstrategie beplan kan word. Misdade wat toegeneem het, sluit in moord, seksuele misdaad, gewone aanranding, roof, roof met verswarende omstandighede, verkragting, seksuele aanranding, motorkapings, algemene roof, vragmotorkapings, handelsmisdaad en besit van onwettige vuurwapens. Misdade wat afgeneem het, sluit in poging tot moord, ernstige aanranding, poging tot seksuele aanranding, huisroof, transitorowe, bankroof, brandstigting, vandalisme, inbrake by besighede, inbrake by huise, diefstal uit motors, diefstal van motors, veediefstal, winkeldiefstal en dwelmverwante misdaad. Misdaad het in alle provinsies afgeneem, met die grootste afnames in die Wes-Kaap, Gauteng en Noordwes. Wat geweldsmisdaad betref, het Noordwes die grootste afname getoon, gevolg deur die Vrystaat, Limpopo en die Wes-Kaap. Die grootste toenames is in Mpumalanga en die Oos-Kaap aangeteken. Die misdaad wat die meeste toegeneem het, is motorkapings. Die misdaad wat die meeste gedaal het, is dwelmverwante misdaad. Nie ’n enkele bankroof is in die boekjaar 2019‑’20 in die hele Suid-Afrika aangemeld nie.